Μισθό ακόμη πιο κάτω από τα 586,08 ευρώ προτείνει η πλειοψηφία των μελών της λεγόμενης «επιτροπής σοφών», αιτιολογώντας αυτή την πρόταση ως λύση για την απόκτηση εργασιακής εμπειρίας, ανεξάρτητα μάλιστα από την ηλικία του εργαζομένου.

Όπως αναφέρει η εφημερίδα Ημερησία, ο μισθός που προτείνεται και που αναμένεται να τεθεί στο τραπέζι των διαπραγματεύσεων, είναι 527,40 ευρώ, μεικτά και αφορά στον πρώτο χρόνο εργασίας. Στο δεύτερο χρόνο θα καταβάλλεται μισθός 556,78 ευρώ (95% του κατώτατου).

Το ποσό αυτό θα αντικαταστήσει το νομοθετημένο μισθό των 510,95 ευρώ που ισχύει σήμερα για όλους τους νέους ηλικίας έως 25 ετών.

Η εφημερίδα αναφέρει ότι την πρόταση αυτή υποστηρίζει η πλειοψηφία (5 στους 8) της Επιτροπής των ανεξάρτητων εμπειρογνωμόνων για τις αλλαγές στα εργασιακά, έναντι 3 μελών που επιμένουν να διατηρηθεί το σημερινό καθεστώς.

Η επιτροπή στο πόρισμά της αναφέρεται σε «διάκριση» στο σημερινό καθεστώς με τον κατώτατο για νέους, αφού οι περισσότεροι νέοι σπουδάζουν περισσότερα χρόνια, επομένως ο μισθός δεν θα έπρεπε να συνδέεται με την ηλικία.